Dag 49 - KiesKerk
Dag 49 – Slaap elke nag in die Here se arms
As julle kwaad word, moenie sondig nie, en moenie 'n dag kwaad afsluit nie – Efesiërs 4:26.
Ons moet elke dag voluit leef, maar ons moet elke dag ook voluit rus. Ons is nie werkslawe nie, beslis ook nie leef-slawe nie. Net soos ons manier van leef, moet ons manier van slaap ook 'n getuienis wees van ons lewe wat elke dag in die Here se hand is.
Die lewe gebeur nie net wanneer ons wakker is nie, maar ook in ons slaap. Dan is ons nie skielik vir 'n paar uur uit aksie of afwesig nie. Ons moet seker maak dat ons elke aand gelowig, in God se arms, gaan slaap. Daar rus ons regtig. Daar is ons veilig. As ons elke aand eers ons probleme aan die Here voete neersit en in ruil daarvoor sy rus ontvang, slaap ons goed. Dan kry ons nuwe krag om bedags oop-oë deur ons drome te leef.
Sluit elke dag behoorlik af voordat jy gaan slaap. Wees bly dat vandag ook God se spesiale geskenk aan jou was. Sluit dit dankbaar af sonder dat jy dink jy het outomaties enige reg op môre. Moenie los drade aan die einde van vandag laat rondlê nie.
Moet ook nooit met woede gaan slaap nie. So sê Paulus in Efesiërs 4. Woede mag nooit in jou siel agterbly as die son aan die einde van die dag oor jou sak nie. Praat dit uit as dit moet. Verwyder dit uit jou gedagtes.
Wees vry wanneer jy jou oë toemaak. En wees bly oor elke vandag wat die Here aan jou gee. Dis genade, verniet, onverdiend. Hier aan die einde van nog 'n genade-dag skenk die Here jou 'n heerlike nagrus.
Dankie, Here, vir die geskenk van rus. Help my om al my woede, frustrasie en angs elke aand by u voete neer te lê sodat ek elke oggend verfris sal voel en die nuwe dag met oop hande as 'n geskenk van U kan ontvang. Amen.
Ek dien die Here, maar ek voel die laaste tyd so ver van Hom af. Dit voel asof Hy my nie antwoord nie. Of dalk is dit ek wat Hom nie kan hoor nie. Wat kan ek doen?
Weet dit maar: Jy is nie alleen nie. Die meeste gelowiges tref hierdie soort slaggate op hulle geloofspad: Ek voel ver van God af; ek is oortuig dat Hy my nie hoor nie; ek wonder of God van my vergeet het.
Die Bybelse geloofshelde het dikwels só gevoel. Die psalmdigters, ook Dawid, roep gereeld na God en vra waarom Hy hulle dan nie hoor nie. Hoekom Hy nie ingryp nie. Hulle vertel vir Hom hoe ander mense hulle spot en sê: "Waar is jou God dan nou?"
In tye soos hierdie is dit belangrik om die volgende te onthou:
– God verander nie, ten spyte van hoe jy voel. Lees weer in die Bybel wat God vir ons oor Homself sê.
– Kies die waarheid bo jou gevoelens. As jy toelaat dat jou gevoelens deur omstandighede bepaal word, sal jy die hele tyd in 'n geloofstryd gewikkel wees. Die waarheid is dat God bemoeienis met ons maak, en dat Hy na ons luister.
– Prys en dank God sonder ophou. Só beleef jy sy teenwoordigheid. Terselfdertyd hou dit jou fokus op Hom, op sy eer en heerlikheid, en nié op jou gevoelens nie.
– Weet wie jy is. God sê jy is die appel van sy oog en dat Hy sing en dans oor jou. Jy is sy erfgenaam en niks kan jou uit sy hand ruk nie. Lees weer Sagaria 2:8, Sefanja 3:17, Romeine 8:17 en Johannes 10:28.
– Onderwerp jou gedagtes doelbewus aan die Here (Jes 26:3; 2 Kor 10:5).
– Sorg vir voldoende stiltetyd. Maak seker jy skep genoeg tyd om sommer net op jou hemelse Vader se skoot te kan sit. Al hoor jy Hom nie dadelik nie, sal sy alomteenwoordigheid jou met vrede en vreugde vul.
– Halrika Breytenbach
Wanneer jy kwaad word, voel dit soms of jy soos 'n ballon opblaas. As 'n ballon te groot opgeblaas word, bars dit. As ons baie kwaad word, voel dit ook of ons wil bars. En as 'n ballon bars, spat die stukkies oral rond en dan is dit 'n groot gemors. Dit is glad nie verkeerd om kwaad te raak nie, maar ons moet versigtig wees om nie soos 'n ballon te bars en dan 'n groot gemors aan te vang deur lelik op te tree nie.
– Kan jy beskryf wat in jou gebeur wanneer jy kwaad word?
– Hoekom moet ons versigtig wees om nie te "bars" wanneer ons kwaad word nie?
As jy vandag voel jy wil kwaad word, verbeel jou jy is 'n ballon wat opgeblaas word. Haal dan diep asem en blaas die lug daarna stadig uit, soos 'n ballon wat afblaas. Terwyl jy jou asem uitblaas, verbeel jou al die kwaad word sommer ook uitgeblaas.